./data/phi0474/phi005/phi0474.phi005.perseus-lat2.xml
neutrum facis eorum  quid ergo? estne aliquid quod improbius fieri possit? est; cogit enim Scandilium quinque illa milia nummum dare atque adnumerare Apronio    quid potuit elegantius facere praetor cupidus existimationis bonae, qui ab  se omnem suspicionem propulsare, qui se eripere ex infamia  cuperet?    adductus erat in sermonem, invidiam, vituperationem; dictitarat homo improbus atque impurus, Apronius, socium esse praetorem; venerat res in iudicium atque discrimen; potestas erat isti homini integro atque innocenti data, ut, in Apronium cum animum advertisset, sese gravissima levaret infamia  quid excogitat poenae, quid animadversionis in Apronium?  cogit Scandilium Apronio ob singularem improbitatem atque audaciam praedicationemque nefariae societatis HS v mercedis ac praemi nomine dare